Elim Chan

Elim Chan (tradisjonell kinesisk: 陳以琳, født 18. november 1986 i Hongkong) er en kinesisk dirigent. Chan er sjefdirigent for Antwerp Symphony Orchestra fra konsertsesongen 2019-2020, og hovedgjestedirigent for Royal Scottish National Orchestra fra sesongen 2018-2019.

Utdanning 
Elim Chan sang i barnekor i Hongkong og begynte å spille piano da hun var seks år gammel. Hun tok bachelorgraden sin i musikk ved Smith College i Massachusetts. Deretter studerte hun ved University of Michigan, der hun var musikalsk leder for University of Michigan Campus Symphony Orchestra og Michigan Pops Orchestra. Der tok hun sin mastergrad og doktorgrad i orkesterledelse og ble uteksaminert som dirigent i 2014. I 2013 mottok Chan et stipend for orkesterlederkunst til minne om Bruno Walter, og i 2015 fikk hun mesterundervisning av Bernard Haitink i Luzern.

Musikalsk karriere 
Elim Chan ble i 2014 den første kvinnelige vinneren av Donatella Flick Conducting Competition. Takket være seieren var hun i konsertsesongen 2015-2016 tilknyttet London Symphony Orchestra som assisterende dirigent. I sesongen 2016-2017 deltok hun i Dudamel Fellowship-programmet ved Los Angeles Philharmonic.

I 2018-2019 ble Chan hovedgjestedirigent for Royal Scottish National Orchestra, og etterfulgte dermed Thomas Søndergård.. 

Fra og med sesongen 2019-2020 er Chan sjefdirigent for Antwerp Symphony Orchestra, som har fast tilholdssted i Koningin Elisabethzaal i Antwerpen. Chan er den yngste sjefdirigenten Antwerp Symphony Orchestra noen gang har hatt.

I tillegg har Chan vært gjestedirigent ved Mariinskij-teatrets orkester, Hong Kong Philharmonic Orchestra, London Symphony Orchestra, Koninklijk Concertgebouworkest, Orchestre Philharmonique de Luxembourg, Philharmonia Orchestra i London, Royal Liverpool Philharmonic Orchestra, hr-Sinfonieorchester, Orchestre National de Lyon, Houston Symphony, Rotterdams Philharmonisch Orkest, og Music Academy of the West.

Personlig 
Elim Chan er forlovet med den nederlandske trommeslageren Dominique Vleeshouwers, som fikk tildelt musikkprisen Nederlandse Muziekprijs i 2020.

Referanser

Eksterne lenker 
 
 
 Harrison Parrott, nettside om Elim Chan
 Antwerp Symphony Orchestra presenterer Elim Chan som ny sjefsdirigent

Dirigenter
Kinesiske musikere